BŰNBÁNATI LITURGIA I. Az elveszett bárány
Pap: Kedves gyerekek! Az Űr Jézus meghívott ma benneteket, hogy szüleitekkel együtt ünnepeljük megbocsátó szeretetét közös  bűnbánattartással. Kérjük a Szentlelket, hogy világosítsa meg az értelmünket és gyújtson szívünkben igaz szeretetet.
Ének:   Fölém hajló jóságodra
Pap: Eddigi felkészülésetek alatt már megtanultátok, hogy Isten a mi jó Atyánk, aki annyira szeret, hogy elküldte hozzánk Jézust, mert nem akarta, hogy egy is elvesszen közülünk. Most figyeljünk az Ő szavára:
Evangélium Szent Máté könyvéből: „Mit gondoltok? Ha egy embernek száz juha van és egy eltéved közülük, nem hagyja-e ott a hegyen a kilencvenkilencet, hogy megkeresse az egy elveszettet? Ha aztán sikerül neki megtalálnia, bizony mondom nektek, annak jobban örül, mint az el nem tévedt kilencvenkilencnek. Éppen így mennyei Atyátok sem akarja, hogy csak egy is elvesszen közületek." 
Pap: Jézus a mi jó pásztorunk. Nevünkön szólít és hív, hogy menjünk hozzá és maradjunk mindig vele. Ha elkóboroltunk, utánunk jön; nemcsak megbocsát, hanem nagyon örül nekünk, és Szentlelkével sokféleképpen meg is erősít. Segít, hogy tudjunk szívből imádkozni, hogy jók tudjunk maradni és másokat tudjunk segítő szeretettel szeretni. Köszönjük meg most ezeket az ajándékokat.
HÁLA-IMA
Pap:  Álljunk fel. Mondjátok utánam együtt: KÖSZÖNJÜK, JÓ ISTENÜNK!
Mind: Köszönjük, jó Istenünk!
Pap:   A szeretetet, amivel átölelsz, és meghallgatod imádságunkat...
Mind: Köszönjük, jó Istenünk!
Pap:   Az örömet, amivel betöltőd szívünket, ha jót teszünk...
Mind: Köszönjük, jó Istenünk!
Pap:   Jóságodat, amivel mindig megbocsátasz, ha megbánjuk a rosszat, amit tettünk... 

Mind:Köszönjük, jó Istenünk!
BÁNAT-IMA
Pap:   Vannak napok, amikor nem úgy viselkedünk, mint a mennyei Atya jó gyermekei. Nem hallgatunk Jézus szavára a szívünkben, nem akarunk imádkozni, nem ügyelünk másokra és nem akarunk szeretni. Most bánjuk meg bűneinket és kérjünk bocsánatot. Térdeljünk le és mondjuk együtt: BOCSÁSS MEG, JÓ ISTENÜNK!
Mind: Bocsáss meg, jó Istenünk!
Pap:   Először a szülők nevében fordulok a mennyei Atyához, és kérem, hogy most ők válaszoljanak:
A mulasztásokért, amikor nem imádkoztunk gyermekeinkkel, nem beszéltük nekik Rólad, Urunk, és nem vittük őket szentmisére.
Szülők: Bocsáss meg, jó Istenünk!
Pap:  A kihasználatlan alkalmakért, amikor nem köszöntük meg
gyermekeinknek szívességüket, nem dicsértük, vagy nem öleltük meg őket szeretettel...
Szülők:  Bocsáss meg, jó Istenünk!
Pap:   A rossz példáért, amikor olyat tettünk, amit gyermekeinknek nem  engednénk meg...
Szülők: Bocsáss meg, jó Istenünk!
Pap:   Most a gyermekek nézzenek a szívükbe és feleljék: BOCSÁSS MEG,
JÓ JÉZUSOM!
Gyerekek:  Bocsáss meg, jó Jézusom! 
Pap:   A napokért, amikor későn keltem, kapkodtam és elmaradt a reggeli
ima, vagy este sokáig néztem a TV-t, és már nem volt erőm Veled
megbeszélni a napomat.... 
Gyerekek:   Bocsáss meg, jó Jézusom! 
Pap:   A vasárnapokért, amikor lustaságból, hanyagságból nem vettem részt
a szentmisén...
Gyerekek:    Bocsáss meg, jó Jézusom!
Pap:   A viselkedésemért, amikor visszafeleseltem, vagy nem fogadtam szót
szüleimnek, tanítóimnak, és azért is, hogy önző voltam, és nem
segítettem nekik... 
Gyerekek:   Bocsáss meg, jó Jézusom! 
Pap:   A sokféle módért, ahogyan másokat megbántottam veszekedéssel,
verekedéssel, hazugsággal, irigységgel.... Gyerekek:   Bocsáss meg, jó Jézusom!
Pap:   Most mondjuk el együtt a BÁNAT-IMÁT:
Mind:Teljes szívemből bánom minden bűnömet, mert azokkal jó Istent
megbántottam. Erősen fogadom, hogy a jóra törekszem, és a bűnt
elkerülöm. 
Pap:   Kérünk jó Pásztorunk, légy velünk akkor is, amikor nehéz jónak
lenni! Segíts őszintén megbánni bűneinket, és a jó úton megmaradni. Ámen.
